ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3647/98

υποβολή: Amedeo Amadeo (NI) προς την Επιτροπή

(3 Δεκεμβρίου 1998)

Θέμα: Κοινοτικές απάτες και πολιτική διαφθορά

Το εβδομαδιαίο ιταλικό περιοδικό Panorama, στο τεύχος του της 5ης Νοεμβρίου, αναφέρεται στις περιπτώσεις κλοπής υλικού που προοριζομένου για βοήθεια στους πρόσφυγες οι οποίες σημειώθηκαν στην ECHO, την κοινοτική υπηρεσία που διαχειρίζεται την ανθρωπιστική βοήθεια.

Η ECHO είναι υπεύθυνη να επιτηρεί την αποτελεσματικότητα της κοινοτικής παρέμβασης; σε διάστημα λίγων μηνών ασχολήθηκε με τη βοήθεια που χορηγείται στη Βοσνία, στην περιοχή των Μεγάλων Λιμνών και στο Κουρδιστάν. Πρόκειται για σημαντική προσπάθεια που τριπλασιάζει τον συνολικό προϋπολογισμό για τον οποίο είναι υπεύθυνη η υπηρεσία αυτή, η οποία έχει επίσης την ευθύνη του ελέγχου και της επαλήθευσης για 1.400 άλλα προγράμματα. Για να αντεπεξέλθει στα καθήκοντά της, η ECHO χρησιμοποιεί τις υπηρεσίες της εταιρίας Perry-Lux, ήδη γνωστής από την υπόθεση Bertholet (του οδοντιάτρου της Επιτρόπου κ. Cresson), υπόθεση η οποία ήδη διερευνάται από τα δικαστήρια του Λουξεμβούργου.

Η ίδια η Ομάδα Συντονισμού για την Καταπολέμηση των Περιπτώσεων Απάτης (UCLAF), κύριος βραχίονας των κοινοτικών υπηρεσιών για την καταπολέμηση της απάτης, διερευνά τη στιγμή αυτή τις πράξεις του διευθυντή της ECHO σε σχέση με μια σειρά συμβάσεων που συνδέονται με την προασναφερθείσα Perry-Lux: μία από τις συμβάσεις αυτές χρονολογείται από το 1993 και έχει σήμερα εκπνεύσει, άλλη, εμφανώς παράνομη, αφορά ποσό ύψους 500 εκατ. Ecu (ενός τρισεκατομμύρίου ιταλικών λιρών), και άλλες, για τις οποίες διεξάγονται ακόμη έρευνες, αφορούν ποσά ύψους 2,3 εκατ. Ecu.

Δεν νομίζει η Επιτροπή ότι πρέπει να παρέμβει προκειμένου να λάμψει η αλήθεια για τις αποκαλύψεις αυτές;
ΓΡΑΠΤΗ ΕΡΩΤΗΣΗ E-3297/98

υποβολή: José Barros Moura (PSE) προς την Επιτροπή

(9 Νοεμβρίου 1998)

Θέμα: Μεταβίβαση της διοίκησης του Μακάο στην Λ.Δ. της Κίνας - Στρατεύματα

Το 1995 η Πορτογαλία απέσυρε τις στρατιωτικές της δυνάμεις από το έδαφος του Μακάο, οι διαστάσεις του οποίου δεν δικαιολογούσαν στρατιωτική παρουσία. Η κινεζο-πορτογαλική κοινή δήλωση εκχωρεί, στην κεντρική κυβέρνηση της Λ.Δ. της Κίνας, την αποκλειστική αρμοδιότητα στον τομέα της άμυνας και της εξωτερικής πολιτικής, ενώ και οι δύο πλευρές συμφώνησαν να μη σταθμεύουν εκεί κινεζικές στρατιωτικές δυνάμεις. Το γεγονός αυτό επικύρωσε τον Απρίλιο 1997 στο Ευρωπαϊκό Κοινοβούλιο ο κ. Lu Ping, απαντώντας σε σχετική ερώτησή μου.

Ωστόσο, ο αναπληρωτής πρωθυπουργός κ. Qian Qichen ανακοίνωσε πρόσφατα, στη συνεδρίαση της Προπαρασκευαστικής Επιτροπής που πραγματοποιήθηκε στο Πεκίνο, ότι η Κίνα θα αποστείλει στρατεύματα στο Μακάο υπό τύπου συμβόλου κυριαρχίας.

Πώς αξιολογεί η Επιτροπή το γεγονός αυτό από απόψεως αξιοπιστίας των δεσμεύσεων που ανέλαβε η Κίνα ως προς το σεβασμό της αρχής "μια χώρα, δύο συστήματα";

Απάντηση του Sir Leon Brittan εξ ονόματος της Επιτροπής

(23 Νοεμβρίου 1998)

Η Επιτροπή γνωρίζει ότι η πορτογαλική κυβέρνηση, αφού διοίκησε το θύλακα του Μακάο από το 1953, αποφάσισε το 1975 να αποσύρει τις στρατιωτικές της δυνάμεις από την επικράτεια. Σύμφωνα με τους όρους της κινεζο-πορτογαλικής δήλωσης του 1987, η Κίνα θα αναλάβει την άσκηση της κυριαρχίας στο Μακάο από τις 20 Δεκεμβρίου 1999. Σύμφωνα με το άρθρο 14 του συντάγματος της ειδικής διοικητικής περιφέρειας του Μακάο της Λαϊκής Δημοκρατίας της Κίνας, η κεντρική λαϊκή κυβέρνηση θα ευθύνεται για την εξωτερική άμυνα της ειδικής διοικητικής περιφέρειας του Μακάο. Η κυβέρνηση του Μακάο θα ευθύνεται για την τήρηση της εσωτερικής δημόσιας τάξης.

Η Επιτροπή υποστηρίζει έντονα την εφαρμογή της πολιτικής "μια χώρα, δυο συστήματα" για τη μελλοντική ειδική διοικητική περιφέρεια του Μακάο και θα συνεχίσει να συνεργάζεται στενά με την επικράτεια αυτή όπως προβλέπεται στη συμφωνία εμπορίου και συνεργασίας Κοινότητας-Μακάο. Η Επιτροπή θα παρακολουθεί στενά τις εξελίξεις όσον αφορά τη μεταβίβαση της κυριαρχίας.

Στο πλαίσιο αυτό η Επιτροπή αποδίδει ύψιστη σημασία στην αρχή ότι η επιβολή του νόμου, η πρόληψη του εγκλήματος και η τήρηση της δημόσιας τάξης αποτελούν καθήκοντα τα οποία είναι ευθύνη των αρχών και της δικαστικής εξουσίας της ειδικής διοικητικής περιφέρειας. Σύμφωνα με το σύνταγμα τα καθήκοντα αυτά δεν μπορούν να αποτελούν ευθύνη καμιάς κινεζικής στρατιωτικής παρουσίας με βάση το Μακάο. Η μόνη κατανοητή αιτιολογία μιας τέτοιας παρουσίας θα μπορούσε να είναι η συναλλαγή με εξωτερικές απειλές για την ασφάλεια του Μακάο, η οποία δεν είναι φανερή κατά τη στιγμή αυτή.
ΓΡΑΠΤΗ ΕΡΩΤΗΣΗ E-3714/98

υποβολή: José García-Margallo y Marfil (PPE) προς το Συμβούλιο

(11 Δεκεμβρίου 1998)

Θέμα: Λογιστικός έλεγχος του ΕΣΚΤ

Το πρωτόκολλο αριθ. 3 σχετικά με τα καθεστώτα του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας αναφέρει στο άρθρο 27 ότι "οι λογαριασμοί της ΕΚΤ και των Κεντρικών Εθνικών Τραπεζών θα ελέγχονται από εξωτερικούς ανεξάρτητους ελεγκτές, οι οποίοι θα προτείνονται από το Διοικητικό Συμβούλιο και θα εγκρίνονται από το Συμβούλιο....".

Θεωρεί το Συμβούλιο ότι εάν παρενέβαινε και το Ελεγκτικό Συνέδριο στη διαδικασία ελέγχου, τούτο θα επηρέαζε αρνητικά την ανεξαρτησία του ΕΣΚΤ;
ΓΡΑΠΤΗ ΕΡΩΤΗΣΗ E-4078/98

υποβολή: James Nicholson (PPE) προς την Επιτροπή

(14 Ιανουαρίου 1999)

Θέμα: Η έκδοση "Raspberry Ice Cream War"

Δύναται η Επιτροπή να ενημερώσει σε σχέση με τα σχέδιά της για τα αντίτυπα της έκδοσης The Raspberry Ice Cream War, που βρίσκονται σε στοίβες σε μία αποθήκη στο Oxfordshire της Αγγλίας και να ενημερώσει για τα έξοδα (α) μετάφρασης και έκδοσης στα αγγλικά, (β) αποστολής των αντιτύπων σε αγγλική γλώσσα στην Αγγλία και (γ) αποθήκευσης των αντιτύπων στο Oxfordshire;

Απάντηση του κ. Oreja εξ ονόματος της Επιτροπής

(4 Μαρτίου 1999)

Δεν υπάρχουν αντίτυπα αποθηκευμένα στο Oxfordshire. Όλα επεστράφησαν στο Λουξεμβούργο μετά την απόφαση να μην διανεμηθούν στο Ηνωμένο Βασίλειο. Χρησιμοποιήθηκαν για την κάλυψη παραγγελιών αντιτύπων στα αγγλικά εκτός Ηνωμένου Βασιλείου.

Τα έξοδα παραγωγής στις ένδεκα επίσημες γλώσσες ανήλθαν συνολικά σε 181.970 ευρώ. Τα έξοδα συσκευασίας και αποστολής προς και από το Ηνωμένο Βασίλειο ήταν 7.885 ευρώ. Δεν υπάρχουν έξοδα αποθήκευσης.
ΓΡΑΠΤΗ ΕΡΩΤΗΣΗ E-2320/98

υποβολή: José Apolinário (PSE) προς την Επιτροπή

(22 Ιουλίου 1998)

Θέμα: Γεωργία - Περιοχές στα ενδότερα της Πορτογαλίας

Δύναται η Επιτροπή να με ενημερώσει σχετικά με τα σχέδια που προβλέπει για τη γεωργία των εσωτερικών περιοχών της Πορτογαλίας και με το πώς προτίθεται να παρέμβει μελλοντικώς, δεδομένης της ιδιαιτερότητας των γεωργικών δραστηριοτήτων, για την ανάπτυξη του κόσμου της υπαίθρου στην Πορτογαλία;

Απάντηση του κ. Fischler εξ ονόματος της Επιτροπής

(1 η Οκτωβρίου 1998)

Οι διαρθρωτικές ενισχύσεις που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ)-Τμήμα Προσανατολισμού, μέσα στο δεύτερο κοινοτικό πλαίσιο στήριξης για την Πορτογαλία (1994-1999), χορηγούνται μέσω των ακόλουθων προγραμμάτων:

- το υπο-πρόγραμμα γεωργίας (το οποίο καλύπτει το σύνολο του ποργογαλικού εδάφους, εκτός από τις αυτόνομες περιφέρειες των Αζορών και Μαδέρας), στο οποίο έχει χορηγηθεί συνολικό ποσό 1.698 εκατ. ECU ΕΓΤΠΕ και που έχει σαν στόχο την αρχή του εκσυγχρονισμού και την ενίσχυση της ανταγωνιστικότητας της πορτογαλικής γεωργίας. Η εν λόγω χρηματοδοτική ενίσχυση κατανέμεται μεταξύ των διαφόρων περιφερειών του ηπειρωτικού κράτους σύμφωνα με τις προτεραιότητες που καθορίζονται από το κράτος μέλος.

- το PPDR (Προώθηση του περιφερειακού αναπτυξιακού δυναμικού) στα πλαίσια του οποίου ενδείκνυται ειδικό μέτρο για την αναεπτυξη των αγροτικών κέντρων, όπου το ΕΓΤΠΕ-Τμήμα Προσανατολισμού παρεμβαίνει με χορηγία 24 εκατ. ECU.

- το Pediza (Ειδικό πρόγραμμα ολοκληρωμένης ανάπτυξης της ζώνης του Alqueva), είναι πρόγραμμα πολυταμειακό το οποίο αποβλέπει στην ανάπτυξη εσωτερικής ζώνης της χώρας η οποία απειλείται από την απερήμωση και την ξηρασία. Το ΕΓΤΠΕ-Τμήμα Προσανατολισμού συμμετέχει με χορηγία 70 εκατ. ECU.

Η Επιτροπή θα συνεχίσει στο μέλλον να αποδίδει πολυε μεγάλη σημασία στην τοπική ανάπτυξη του αγροτικού χώρου, ως σκληρού πυρήνα της πολιτικής για τη διαφοροποίηση και την ανάπτυξη των ευρωπαϊκών αγροτικών περιοχών.

Η Επιτροπή προβλέπει, στην πρόταση του κανονισμού για τη στήριξη του ΕΓΤΠΕ στην αγροτική ανάπτυξη(1), την ομαδοποίηση όλων των μέτρων αγροτικής ανάπτυξης μεταξύ των οποίων το κράτος μέλος θα επιλέξει την εφαρμογή εκείνων τα οποία θα μπορούν να έχουν τα θετικότερα αποτελέσματα στην μελλοντική ανάπτυξη των αγροτικώων περιοχών.

Η Προχεχής περίοδος προγραμματισμού των Διαρθρωτικών Ταμείων (2000-2006) θα αποτελέσει το αντικείμενο διαπραγματεύσεων μεταξύ του κράτους μέλους και της Επιτροπής βάσει πρότασης που θα υποβάλει το κράτος μέλος.

(1) ΕΕ C 170 της 4.6.1998.
ΓΡΑΠΤΗ ΕΡΩΤΗΣΗ E-4033/98

υποβολή: Undine-Uta Bloch von Blottnitz (V) προς την Επιτροπή

(8 Ιανουαρίου 1999)

Θέμα: Ενίσχυση της ΕΕ για τη Σομαλία και την Αιθιοπία

1. Υπάρχουν προγράμματα ενίσχυσης της ΕΕ που υποστηρίζουν έργα στη Σομαλία και/ή στην Αιθιοπία;

2. Εάν ναι, ποια είναι αυτά και ποια έργα ενισχύθηκαν ή ενισχύονται και σε ποιο ύψος αντίστοιχα;

Απάντηση του κυρίουPinheiro εξ ονόματος της Επιτροπής

(1 er Μαρτίου 1999)

Η Κοινότητα χορηγεί αναπτυξιακή βοήθεια στους εταίρους της των κρατών της Αφρικής, της Καραϊβικής και του Ειρηνικού (ΑΚΕ) με βάση τις συμφωνίες συνεργασίας που απορρέουν από τη συνθήκη Λομέ, στην οποία η Σομαλία και η Αιθιοπία συμμετέχουν.

Η Συνθήκη περιλαμβάνει ένα συγκεκριμένο οικονομικό σκέλος, διαφοροποιημένα όργανα (εμπορική συνεργασία, επενδύσεις, σύστημα σταθεροποίησης των εσόδων από τις εξαγωγές Stabex) και τη δημιουργία ειδικών θεσμικών οργάνων. Στο πλαίσιο αυτό η Κοινότητα χρηματοδοτεί έργα τόσο στη Σομαλία όσο και στην Αιθιοπία.

Με σκοπό να προσφέρει την όσο είναι δυνατό πιο πλήρη ενημέρωση για αυτά τα προγράμματα βοήθειας, η Επιτροπή θα αποστείλει απευθείας στο αξιότιμο μέλος του Κοινοβουλίου και στη Γενική Γραμματεία του Κοινοβουλίου τις τελευταίες διαθέσιμες ετήσιες εκθέσεις, που καλύπτουν όλες τις δραστηριότητες της Επιτροπής στη Σομαλία και στην Αιθοπία κατά το 1997.
ΓΡΑΠΤΗ ΕΡΩΤΗΣΗ E-2378/98

υποβολή: Ernesto Caccavale (UPE) προς την Επιτροπή

(27 Ιουλίου 1998)

Θέμα: Παραβίαση της νομοθεσίας σε θέματα σύναψης δημόσιων συμβάσεων υπηρεσιών

Κατόπιν αποφάσεως του 1988, το κοινοτικό συμβούλιο του San Giorgio del Sannio της επαρχίας Benevento, ανέθεσε στην Italgas Sud το σχεδιασμό και την κατασκευή του δικτύου διανομής φυσικού αερίου στην περιοχή του για περίοδο τριάντα ετών. Με μεταγενέστερη απόφασή του, της 15ης Οκτωβρίου 1997, το κοινοτικό συμβούλιο ενέκρινε εκ νέου ένα νέο εκτελεστικό σχέδιο, προτείνοντας τροποποίηση της ανωτέρω σύμβασης, προδιαγράφοντας έτσι, με την σημαντική μεταβολή του κόστους και των προθεσμιών της σύμβασης ουσιαστικά μία νέα κατακύρωση.

Όλα αυτά παραβιάζοντας κατάφωρα την Οδηγία 95/50/ΕΟΚ(1) για θέματα σύναψης δημόσιων συμβάσεων υπηρεσιών και την κοινοτική νομοθεσία σε θέματα ελεύθερου ανταγωνισμού, αλλά και το άρθρο 21 του ιταλικού νόμου αριθ. 216 του 1995 το οποίο ρυθμίζει το ίδιο θέμα. Οι διατάξεις αυτές προβλέπουν πράγματι ότι η κατακύρωση κάθε δημόσιας σύμβασης υπηρεσιών πρέπερι να γίνεται βάσει της συμφερότερης από οικονομική άποψη προσφοράς και ότι σε περίπτωση εργασιών η αξία των οποίων ισούται ή υπερβαίνει τα 5 εκατ. ECU, πρέπει πάντοτε να προκηρύσσεται δημόσιος και διαφανής διαγωνισμός.

Ερωτάται, συνεπώς, η Επιτροπή εάν δεν θεωρεί απαραίτητο και σκόπιμο να ελέγξει την κανονικότητα της διαδικασίας που ακολούθησε το ανωτέρω κοινοτικό συμβούλιο, λαμβάνοντας υπόψη ότι αυτή δεν φαίνεται να ανταποκρίνεται στα κριτήρια της οικονομικά συμφέρουσας πρότασης, της διαφάνειας και της δημοσίευσης της διοικητικής ενέργειας, δεδομένου ότι δεν προκηρύχθηκε διαγωνισμός ο οποίος θα επέτρεπε την ισότιμη συμμετοχή όλων των επιχειρήσεων, κατά παραβίαση της αρχής του ελύθερου ανταγωνισμού.

Απάντηση του κ. Monti εξ ονόματος της Επιτροπής

(19 Οκτωβρίου 1998)

Η Επιτροπή διεξάγει έρευνα στο εν λόγω κράτος μέλος σχετικά με τα γεγονότα που αναφέρει το Αξιότιμο Μέλος του Κοινοβουλίου. Δε θα παραλείψει να του γνωστοποιήσει τα σχετικά αποτελέσματα.

(1) ΕΕ L 209 της 24.7.1992, σελ. 1.
ΓΡΑΠΤΗ ΕΡΩΤΗΣΗ P-2919/98

υποβολή: Antonio Tajani (PPE) προς την Επιτροπή

(18 Σεπτεμβρίου 1998)

Θέμα: Ιδιωτικοποίηση της Κεντρικής Μονάδας Παραγωγής Γάλακτος της Ρώμης

Η Επιτροπή, η οποία κίνησε διαδικασία παραβίασης έναντι του ιταλικού κράτους και του Δήμου Ρώμης σχετικά με την πώληση της Κεντρικής Μονάδας Παραγωγής Γάλακτος της Ρώμης, γνωρίζει τις ζημίες που προεκλήθησαν στους καταναλωτές και τους εκτροφείς;

Γνωρίζει η Επιτροπή την απόφαση μείωσης κατά 40 λιρέτες ανά λίτρο της τιμής του γάλακτος που αγοράζεται από τους παραγωγούς και την ταυτόχρονη αύξηση της τιμής του γάλακτος στην κατανάλωση κατά 100 λιρέτες το λίτρο;

Δεν θεωρεί η Επιτροπή ότι οι πρωτοβουλίες αυτές συνιστούν παραβίαση των ευρωπαϊκών κανόνων περί ανταγωνισμού;

Ποιές πληροφορίες παρέσχε ο Δήμος Ρώμης στην Επιτροπή σχετικά με την ιδιωτικοποίηση της Κεντρικής Μονάδας Παραγωγής Γάλακτος της Ρώμης;

Απάντηση του κ. Fischler εξ ονόματος της Επιτροπής

(13 Οκτωβρίου 1998)

Η Επιτροπή δεν έχει λάβει γνώση σχετικά με το θέμα της μείωσης των τιμών στους παραγωγούς γάλακτος και της αύξησης των τιμών στην πώληση στους καταναλωτές που αναφέρεται από το Αξιότιμο Μέλος του Κοινοβουλίου.

Στο παρόν στάδιο, η Επιτροπή αναλύει τις παρατηρήσεις που έγιναν από την "Comune di Roma". Μετά τα συμπεράσματα της ανάλυσης αυτής, καθώς και εκείνων που ενδεχομένως θα διαβιβασθούν από τρίτους ενδιαφερόμενους και άλλα κράτη μέλη, η Επιτροπή θα λάβει την τελική απόφαση για τις εν λόγω ενισχύσεις σύμφωνα με τη διαδικασία που προβλέπεται στο άρθρο 93 παράγραφος 2 της Συνθήκης ΕΚ.
ΓΡΑΠΤΗ ΕΡΩΤΗΣΗ E-3876/98

υποβολή: Ernesto Caccavale (UPE) προς την Επιτροπή

(4 Ιανουαρίου 1999)

Θέμα: Προστατευτισμός και εμπόδια στον ελεύθερο ανταγωνισμό στην ιταλική αγορά ψηφιακής τηλεόρασης

Μεγάλο θόρυβο προκάλεσε στην Ιταλία η είσοδος στην αγορά της ψηφιακής τηλεόρασης του τηλεοπτικού ομίλου Murdoch με τη συγκρότηση της εταιρίας News Corp Europe και το σχέδιο συμφωνίας της τελευταίας με την Telecom Italia, ήδη παρούσα στην εν λόγω αγορά με την εταιρία Stream. Η νέα εταιρία του ομίλου Murdoch θα ετοποθετείτο στην Ιταλία μαζί με τις ήδη δύο υπάρχουσες πλατφόρμες και συγκεκριμένα εκείνη της Telecom με τη Stream και εκείνη του Canal Plus με το Telepiù D+.

Η αντίδραση της Ιταλικής Κυβέρνησης στην υπόθεση συμφωνίας Telecom-Murdoch ήταν ωστόσο πολύ αρνητική καθόσον στη συγκεκριμένη περίπτωση, σε αμφότερους τους φορείς οι ιταλοί εταίροι θα ευρίσκοντο εκ των πραγμάτων σε θέση εξάρτησης.

Ο υπουργός επικοινωνιών Salvatore Cardinale εξέφρασε πράγματι φόβους για την υπερβολική οικονομική ισχύ του Murdoch και χαρακτήρισε ως "απαραίτητη μια φάση προστατευτισμού εις τρόπον ώστε να μπορέσουν η Rai και η Mediaset να αναπτύξουν τις τεχνολογίες τους και να καταστούν ανταγωνιστικές με τους άλλους παγκόσμιους τηλεοπτικούς ομίλους".

Ζητείται επομένως από την Επιτροπή:

- να εξακριβώσει εάν η συμφωνία μεταξύ Telecom και της εταιρίας του ομίλου Murdoch πραγματοποιείται σε πλήρη σεβασμό των κανόνων περί ελευθέρου ανταγωνισμού;

- να εξακριβώσει σε αντίθετη περίπτωση, εάν η "προστατευτική" συμπεριφορά της Ιταλικής Κυβέρνησης στοιχειοθετεί παραβίαση των ευρωπαϊκών κανόνων ανταγωνισμού και στην περίπτωση αυτή, να αναφέρει ποιά μέτρα προτίθεται να λάβει;

Απάντηση του κ. Van Miert εξ ονόματος της Επιτροπής

(8 Φεβρουαρίου 1999)

Στην ιταλική αγορά αναπτύσσουν επί του παρόντος δραστηριότητες δύο φορείς ψηφιακής συνδρομητικής τηλεόρασης. Η Tele+ ελέγχεται από το Canal+ και παρέχει υπηρεσίες ψηφιακής συνδρομητικής τηλεόρασης μέσω δορυφόρου και ασύρματης μετάδοσης. Η Stream, την οποία ελέγχει μέχρι και σήμερα η Telecom Italia, παρέχει υπηρεσίες ψηφιακής τηλεόρασης μέσω καλωδιακού δικτύου και δορυφόρου.

Από την άποψη του ανταγωνισμού, η Tele+ κατέχει αναμφισβήτητα δεσπόζουσα θέση στην Ιταλία, με μερίδιο που υπερβαίνει το 90 % της αγοράς συνδρομητικής τηλεόρασης. Αυτό οφείλεται στο γεγονός ότι άρχισε να εκμεταλλεύεται την πλατφόρμα συνδρομητικής τηλεόρασης πριν από την Stream και, επίσης, στο ότι κατέχει επί του παρόντος τα σημαντικότερα δικαιώματα μετάδοσης, όπως τα δικαιώματα επί των ταινιών που παράγουν μεγάλα αμερικανικά στούντιο και επί των κυριοτέρων αθλητικών γεγονότων.

Η Επιτροπή παρακολουθεί εκ του σύνεγγυς την εξέλιξη της αγοράς στο πλαίσιο της εισόδου του ομίλου Murdoch στην Stream και θα συνεχίσει να μεριμνά για την ορθή εφαρμογή των κοινοτικών κανόνων.
ΓΡΑΠΤΗ ΕΡΩΤΗΣΗ E-3796/98

υποβολή: Phillip Whitehead (PSE) προς την Επιτροπή

(22 Δεκεμβρίου 1998)

Θέμα: Πληρωμές για έργα που εκτελούνται στο πλαίσιο του προγράμματος TACIS

Δύναται η Επιτροπή να με διαβεβαιώσει ότι το σύστημα που εφαρμόζει για τη διενέργεια πληρωμών σε σχέση με έργα του προγράμματος TACIS δεν παραβιάζει την οδηγία περί καθυστερημένων πληρωμών;

Κοινή απάντηση

του κ. Van den Broek εξ ονόματος της Επιτροπής

στις γραπτές ερωτήσεις E-3500/98 και E-3796/98

(27 Ιανουαρίου 1999)

Η Επιτροπή καθόρισε εσωτερικούς κανόνες για τα χρονικά όρια πληρωμών κατά το 1997, πριν από την εισαγωγή της προτεινόμενης οδηγίας για τις καθυστερημένες πληρωμές(1), επιβεβαιώνοντας ότι οι πληρωμές θα πρέπει να εκτελούνται εντός 60 ημερών από την παραλαβή του εγγράφου αίτησης πληρωμής. Η περίοδος αυτή μπορεί να αρθεί εφόσον, για παράδειγμα, η αίτηση πληρωμής δεν υποστηρίζεται ικανοποιητικά από αιτιολογικά έγγραφα ή απαιτούνται συμπληρωματικοί έλεγχοι.

Στην περίπτωση του TACIS καθώς και στην περίπτωση του PHARE, η προθεσμία είχε ξεπερασθεί σε ορισμένες περιπτώσεις με αποτέλεσμα, στους πρώτους δέκα μήνες του 1998, η μέση περίοδος εκτέλεσης αυτών των πληρωμών ανερχόταν σε 73.6 ημέρες. Ο μέσος αυτός καλύπτει τους δικαιούχους πέραν των συνόρων ανεξάρτητα από την ποιότητα του φακέλου που υποβλήθηκε.

Η Επιτροπή έλαβε παραστάσεις για καθυστερήσεις πληρωμών σε σχέση με το TACIS από ένα αριθμό οργανώσεων αλλά και άτομα, συμβούλους με έδρα κυρίως στο Ηνωμένο Βασίλειο. Η Επιτροπή επιθυμεί να αναφέρει επίσης στο αξιότιμο μέλος του Κοινοβουλίου την απάντησή στη γραπτή ερώτηση E-3236/98 του κυρίου Mather(2).

Η Επιτροπή δεν τηρεί στατιστικά στοιχεία για τα εκκρεμεί τιμολογία ανά χώρα καταγωγής του εργολάβου. Εάν το έκανε αυτό θα ισοδυναμούσε με τη μείωση των διαθέσιμων πόρων για την εξακρίβωση και την επεξεργασία των παραπόνων αυτών για τις πληρωμές.

Μελλοντικά, η υπηρεσία που ιδρύθηκε πρόσφατα, η κοινή υπηρεσία εξωτερικών σχέσεων χρησιμοποιεί τους κατάλληλους πόρους για να μειώσει τις καθυστερήσεις πληρωμών όσο είναι δυνατό συντομότερα και έχει ήδη σημειωθεί πρόοδος. Επιπλέον η Επιτροπή επανεξετάζει την οικονομική δομή των συμβάσεων με σκοπό την ενίσχυση των διαδικασιών εξακρίβωσης και απλοποίησης αλλά και την εναρμόνιση.

(1) COM(98)615 τελικό.

(2) ΕΕ C 182 της 28.6.1999, σελ. 53.
ΓΡΑΠΤΗ ΕΡΩΤΗΣΗ P-3696/98

υποβολή: Glenys Kinnock (PSE) προς την Επιτροπή

(24 Νοεμβρίου 1998)

Θέμα: Εισαγωγή διαμαντιών από την Αγκόλα

Τι μέτρα έχουν ληφθεί μέχρι στιγμής από τα κράτη μέλη για να παρεμποδιστεί η άμεση ή έμμεση εισαγωγή στην επικράτειά τους των διαμαντιών από την Αγκόλα που δεν υπόκεινται σε έλεγχο με βάση το καθεστώς του πιστοποιητικού καταγωγής του GURN (Κυβέρνηση Ενότητας και Εθνικής Συμφιλίωσης);

Απάντηση του κ. Pinheiro εξ ονόματος της Επιτροπής

(21 Δεκεμβρίου 1998)

Ύστερα από την έγκριση από το Συμβούλιο Ασφαλείας των Ηνωμένων Εθνών των επιπρόσθετων κυρώσεων εναντίον της Uniγο Nacional para a Independκncia Total de Angola (UNITA) (Απόφαση 1173 της 12ης Ιουνίου 1998), το Συμβούλιο ενέκρινε την κοινή θέση 98/425/PESC της 3 Ιουλίου 1998(1) και τον κανονισμό (ΕΚ) αριθ. 1705/98 του Συμβουλίου, της 28ης Ιουλίου 1998 όσον αφορά τη διακοπή ορισμένων οικονομικών σχέσεων με την Αγκόλα προκειμένου να παρακινηθεί η UNITA να εκπληρώσει τις υποχρεώσεις της κατά την ειρηνευτική διαδικασία, και για την κατάργηση του κανονισμού (ΕΚ) αριθ. 2229/97(2).

Η απαγόρευση της εισαγωγής εμπορευμάτων στην Κοινότητα αποτελεί αποκλειστική αρμοδιότητα της Κοινότητας. Για το λόγο αυτό, η εισαγωγή διαμαντιών καταγωγής ή προελεύσεως Αγκόλας που δεν συνοδεύονται από πιστοποιητικό καταγωγής εκδιδόμενο από την κυβέρνηση ενότητας και εθνικής συμφιλίωσης της Αγκόλας, απαγορεύεται από το άρθρο 1, παράγραφος 1 του κανονισμού (ΕΚ) 1705/98 του Συμβουλίου. Η εν λόγω απαγόρευση εφαρμόζεται άμεσα σε όλα τα κράτη μέλη.

Η εφαρμογή αυτού του κανονισμού εναπόκειται στην κοινή ευθύνη των κρατών μελών και της Επιτροπής. Το άρθρο 8 του κανονισμού υποχρεώνει τα κράτη μέλη να ενημερώνουν την Επιτροπή και τα άλλα κράτη μέλη για σχετικά θέματα. Μέχρι τώρα δεν έχουν ληφθεί εκθέσεις σχετικά με τις δυσκολίες που συναντώνται όσον αφορά τις εισαγωγές διαμαντιών που δεν συνοδεύονται από πιστοποιητικό καταγωγής εκδιδόμενο από την κυβέρνηση ενότητας και εθνικής συμφιλίωσης της Αγκόλας.

(1) ΕΕ L 190 της 4.7.1998.

(2) ΕΕ L 215 της 1.8.1998.
ΓΡΑΠΤΗ ΕΡΩΤΗΣΗ E-3240/98

υποβολή: Honório Novo (GUE/NGL) προς την Επιτροπή

(26 Οκτωβρίου 1998)

Θέμα: Πετρελαιοκηλίδα στην πορτογαλική ακτή

Στις 3 Οκτωβρίου 1998, ανιχνεύθηκε στα ανοιχτά της Figueira da Foz μια πετρελαιοκηλίδα που απλώθηκε σε μήκος 40 περίπου χιλιομέτρων από την δυτική ακτή της Πορτογαλίας.

Παρόλον ότι δεν έχει ακόμα εντοπισθεί η προέλευσή της, οι ζημίες που έπληξαν αυτή την εκτεταμένη λωρίδα της πορτογαλικής ακτής είναι ήδη πολύ σημαντικές και δύνανται να καταστούν ακόμα σοβαρότερες, δεδομένου ότι η πετρελαιοκηλίδα συνεχίζει να εξαπλώνεται.

Για τον λόγο αυτό ζητώ από την Επιτροπή να με πληροφορήσει τα εξής:

1. Υπάρχει μήπως κάποιος ειδικός μηχανισμός ενίσχυσης προς τα κράτη μέλη για την απάμβλυνση των αρνητικών επιπτώσεων και των ζημιών που οφείλονται σε ατυχήματα αντίστοιχα με αυτό που συνέβη στα ανοικτά της Figueira da Foz;

2. Δύναται η Επιτροπή να μου παράσχει λεπτομερείς πληροφορίες σχετικά με την μεταφορά και εφαρμογή στην Πορτογαλία των κοινοτικών οδηγιών που αφορούν την πρόληψη, ασφάλεια και έλεγχο της ναυτιλιακής μεταφοράς επικίνδυνων και ρυπογόνων υλών;

Απάντηση του κ. Kinnock εξ ονόματος της Επιτροπής

(9 Δεκεμβρίου 1998)

1. Οι δραστηριότητες της Επιτροπής σχετικά με τον έλεγχο και τον περιορισμό της ρύπανσης που προκαλείται από την θαλάσσια απόρριψη, υδρογονανθράκων, συνίσταται στην στήριξη των προσπαθειών των κρατών μελών για τη βελτίωση των δυνατοτήτων αντίδρασης σε μείζονα περιστατικά ρύπανσης, και για τη δημιουργία των κατάλληλων προϋποθέσεων για μια αποτελεσματική αμοιβαία βοήθεια και συνεργασία. Κάθε παρέμβαση εμπίπτει στις αρμοδιότητες του θιγόμενου κράτους μέλους, το οποίο δύναται να προβεί σε δίωξη του ρυπαίνοντα, εφόσον βέβαια αυτός είναι γνωστός, βάσει της αρχής του "ο ρυπαίνων πληρώνει". Είναι επομένως σαφές ότι δεν υπάρχει χρηματοδοτικό μέσον, σε κοινοτικό επίπεδο, για παρεμβάσεις κατά της θαλάσσιας ή παράκτιας ρυπάνσεως. Ωστόσο, είναι δυνατή η παροχή βραχυπρόθεσμης βοήθειας εμπειρογνωμόνων προς τις υπηρεσίες του κράτους μέλους που έχουν επιληφθεί μείζονος περιστατικού ρυπάνσεως.

Δεν υπάρχουν ειδικοί πόροι για περιπτώσεις όπως αυτές που περιγράφονται στους όρους παροχής βοήθειας από την Κοινότητα για την προώθηση της οικονομικής και κοινωνικής συνοχής. Μόνο σε εξαιρετικές περιπτώσεις θα μπορούσε να στηριχθεί η λήψη πρόσθετων μέτρων που συνδέονται με την περιφερειακή ανάπτυξη και συνοχή από τα σχετικά ταμεία (π.χ. μελέτες για τις περαιτέρω επιπτώσεις κηλίδας).

2. Η μόνη κοινοτική νομοθεσία που σχετίζεται με την μεταφορά επικίνδυνων και ρυπογόνων υλικών σε πλοία είναι η οδηγία 93/75/ΕΟΚ του Συμβουλίου της 13ης Σεπτεμβρίου 1993 σχετικά με τις ελάχιστες προδιαγραφές που απαιτούνται για τα πλοία τα οποία κατευθύνονται σε ή αποπλέουν από κοινοτικούς λιμένες μεταφέροντας επικίνδυνα ή ρυπογόνα εμπορεύματα(1). Η πορτογαλική νομοθεσία ευθυγραμμίστηκε με την εν λόγω οδηγία μέσω του Διατάγματος 94/96 που εκδόθηκε στις 17 Ιουλίου 1996. Η Επιτροπή κρίνει ότι το πορτογαλικό διάταγμα ανταποκρίνεται πλήρως στις απαιτήσεις της οδηγίας και δεν έχει λόγους να αμφιβάλλει για την πλήρη εφαρμογή του διατάγματος.

(1) ΕΕ L 247 της 5.10.1993.